Brungot klar for «Knutsen og Ludvigsen»: Ville ha «ku i tunnelen» i eget bryllup
ARTIKKELEN ER OVER FIRE ÅR GAMMEL – Det er en risikosport, helt klart. Men vi har hele tiden hatt Dolmen ganske nærme, han har vært en veldig bra coach og gitt oss masse spillerom, sier John Brungot. VG møter ham sammen med kollega Hermann Sabado, og sammen er de klare for å servere det norske folk Knutsen og Ludvigsen anno 2015. «Knutsen & Ludvigsen og den fæle Rasputin» heter animasjonsfilmen som får premiere senere i høst. Les også: Øystein Dolmen om tapet av vennen Gustav Lorentzen De har altså «overtatt» stemmene fra Øystein Dolmen (Knutsen, spilles av John Brungot) og avdøde Gustav Lorentzen (Ludvigsen, spilles av Hermann Sabado), en jobb de gikk til med stor ærefrykt. – Jeg har allltid vært kjempefan. Jeg forsøkte å «sweettalke» kona til at vi skulle ha en orgelversjon av «Ku i tunnelen» når vi gikk opp kirkegulvet. Men jeg ble nedstemt gitt, så det ble en brudemarsj likevel! forteller Brungot.– Det blir litt annerledes når det er animert, jobben gjøres jo ikke av oss alene. Det visuelle er det animatørene som står for, og vi må ha tillit til det samarbeidet, sier Sabado, som omtaler Knutsen og Ludvigsen som «filmmusikken til hans oppvekst». – I jobben med filmen ble jeg faktisk overrasket over hvor mange som har et forhold til Knutsen & Ludvigsen utenfor Trøndelag. Jeg har alltid trodd det var en trøndergreie, sier Sabado, som er fra Orkanger. Sabado og Brungot berømmer Dolmen som holdt de to i tømmene. Og korrigerte når det trengtes. – Ja, det var en del på det språklige, hvordan de ville ha uttrykt seg. Han hadde noen «Nei, det tror jeg ikke Knutsen ville sagt, han ville heller sagt «fasikken»», sier Brungot før Sabado legger til: – Og da har det vist seg at han har helt rett! Dette er et univers han har full kontroll på. Det har vært en gave å ha han der.Duoen har også spilt inn flere av de klassiske Knutsen & Ludvigsen-låtene, og Brungot innrømmer at dét var noe han hadde kvaler med å gå i gang med. – Jeg kjente litt på at det kanskje hadde vært greit om originalene ble brukt. Man hadde noen runder på det, å synge låtene på nytt igjen i en annen farge og drakt var et ganske stort press.
John Brungot og Hermann Sabado vekker Knutsen og Ludvigsen til live igjen når de blir helaftens animasjonsfilm. Begge er store fans, og var engstelige for å hoppe etter Dolmen og Lorentzen.